奉祠雲臺題陳希夷畫像
作者：張鎡
朝代：宋

paragraphs: 張子爲人懶無對，遮手一官追行輩。
撲緣埃壤半年餘，亡補公家真合退。
病羸應念故園荒，連緘力扣中書堂。
琳宮分秩問天得，給舍便喜書敕黄。
沉疴返舍倏去體，涸鮒順水回春塘。
壁間先掛陳處士，案上更置銅爐香。
易編與我爲四友，一段因緣殊不偶。
從容何止兩歲期，自此相依當耐久。
清腴氣貌儼如生，入京尚想騎馿行。
世間大事硬漢了，物有所重有所輕。
後來一曲愈可尚，不暇隨人作卿相。
急歸依舊白雲鄉，忍使猿驚空蕙帳。
東吳西華遥相望，海霧天風正摧盪。
無邊花月自依春，來伴南湖詩酒舫。